Forslag til struktur og indhold af lærervejledning samt opgavebeskrivelse (nederst).
Hvad har den underviser, der skal anvende materialet, behov for at vide?
	Forløbets titel
	It og dokumentation – lav en bog

	Omfang
	5 lektioner

	De grundlæggende idéer
	At gøre undervisningen i it og dokumentation mere vedkommende, levende og dermed forhåbentlig også mere inspirerende og motiverende og ikke mindst øge læringen. Aktivering og samskabelse omkring at lave bogen, redigere den og dermed forhåbentlig en proces hvor der opstår læring. Læreren kan understøtte, at der også kommer fagligt indhold ved kontinuerligt at understøtte elevernes proces.


	Læringsmål
	Vidensmål:
1) Social- og sundhedsvæsnets opbygning og faggruppens placering heri.
2) Rettigheder og pligter som fagperson i et ansættelsesforhold på social- og sundhedsområdet.
Færdighedsmål:
3) Professionelt fagsprog og kommunikation i det tværprofessionelle samarbejde. 
4) Brancherettet informationsteknologi, herunder elektronisk kommunikation og informationsindsamling.
Kompetencemål:
1) anvende faglig kommunikation i forklaring af borgerens forløb i social- og sundhedsvæsenet og faggruppens rolle heri
Læringsmål: at eleverne gennem processen med at skabe deres bog opnår håndgribelig læring omkring it og dokumentations rolle som sosu medarbejder. Processen skal gerne understøtte elevernes begyndende udvikling af fagsprog. Yderligere skal historiefortællingen i nærværende opgave gerne tydeliggøre essensen af, hvorfor dokumentation og it er væsentlig i forhold til at give borgeren den mest hensigtsmæssige omsorg. Det samskabende og aktiverende i opgaven fordrer at læringen opstår gennem det, at kunne fortælle en historie, hvor borgerens perspektiv inkluderes. 


	Hvor i et undervisningsforløb?
	Tema 3 – den sidste del af 20 ugers forløbet.
Her lærer eleverne om it og dokumentation og er forhåbentlig ved at udvikle et begyndende fagsprog, som denne opgave gerne skal understøtte. 

	Arbejdsformer
	Kollaboration er vigtig – da det netop er i det samskabende eleverne benytter sig af fagsprog (og eventuelt forklaringen af de enkelte ord). Heri ligger den ene dimension af læringen – den anden dimension er at opnå vished om it og dokumentation som et vigtigt arbejdsredskab.

	Underviserroller
	Underviseren skal understøtte, at ovenstående mål opnås. Det gøres ved at interagere med grupperne – få dem til at sætte ord på, hvilken retning deres proces går. Tal med dem om, hvorfor de vælger den retning til at belyse de faglige aspekter i emnet it og dokumentation. Få dem til at italesætte/være opmærksom på hvordan/hvorfor it og dokumentation er relevant for borgeren. Vær støttende ift. Elever, der måske ikke har så mange ressourcer ift. at benytte Book Creator og/eller, som er udfordret på at forstå emnet. Udfordr de grupper/elever, som har flere ressourcer – sæt lidt højere krav til indholdet. Evt. kan kompleksiteten af det hovedpersonen oplever i bogen øges, hvilket kan kræve flere fagord og mere specifikke forklaringer i bogen. 

	Vejledning
	Inden selve forløbet skal eleverne have læst om dokumentation, tavshedspligt mm. Eleverne skal så lave en bog, der beskriver ssh/ssa’erens arbejdsdag eller en borgers hverdag. Uanset hvilket perspektiv de vælger, skal der særlig fokus på, hvad der dokumenteres i løbet af dagen. Og også gerne fortællinger/beskrivelser af hvor tavshedspligt mm. er i spil.
· I borgersituationen (der kan være sket forskellige ting)
· På personalemødet
· Ved samtale med pårørende
· En nabo til en borger
· På Facebook
· Evt. andre situationer.
Eleverne skal i grupper på 2 lave en bog. Vigtigt, at der ikke er flere, da alle forhåbentlig dermed får hands on udformning af bogen.
Vejledning sker initielt i Book Creator og ved præcis opgaveformulering – i processen består vejledningen i at understøtte hvordan Book Creator benyttes og at få eleverne til at sætte ord på/reflektere over den faglige vinkel/læring i deres bog.

	Hvilke e-læringsværktøjer
	Book Creator.
Her kan med fordel vises tutorials for klassen. Der er mange tutorials i selve programmet, man kan støtte sig op af.

	Særlige forhold
	 Max 2 i hver gruppe.

	Et par gode råd
	 Man kan dele bøger derinde, så det er vigtigt, at eleverne arbejder kollaborativt. Der er stor brugervenlighed i programmet, så derfor kan alle forhåbentlig være med i processen.

	Husk
	Opmuntre til, at bøgerne bliver lidt spændende og eleverne kan ”lege” lidt i Book Creator – især hos lidt stærkere elever. Programmet anvendes som et værktøj til at lære på ”en anden måde”, så det forhåbentlig bedre kan huskes.



Opgave:
I skal nu prøve at sætte den viden, og de færdigheder I har tilegnet jer, vedrørende it og dokumentation som SSH/SSA ind i en praktisk sammenhæng. Til dette benytter vi programmet Book Creator, som I finder på studietube.
Opgaven lyder på, at I i grupper på 2 skal lave en bog. Bogen skal omhandle en hovedperson, som er ssh, ssa eller borger. Bogen skal føre os igennem arbejdsdagen eller en dag med besøg fra plejen for den pågældende hovedperson. Bogen skal være særlig tydelig omkring, hvornår hovedpersonen i løbet af arbejdsdagen benytter sig af IT/dokumentation eller har glæde af, at noget bliver dokumenteret om vedkommende. I må meget gerne benytte fagord i bogen – gerne med forklaringer på hvad det enkelte fagord betyder, og hvorfor det er væsentligt i denne sammenhæng.
I skal starte opgaven på følgende måde:
1) Lav en dagsplan for den enkelte medarbejder eller borger (antal besøg, borgertype (r), møder)
2) Beslut, hvad der sker hos den enkelte borger og i løbet af arbejdsdagen/bogen
3) Start Book Creator programmet og åbn en ny bog (sørg for at I begge kan se og skrive i bogen)
4) Lav en forside på bogen – vær gerne kreative, når I præsenterer hovedpersonen, dennes arbejdsplads, livshistorie eller andet.
5) Begynd at lave bogen – varier meget gerne jeres måder at præsentere de enkelte nedslag (der er mange muligheder i programmet).
6) Arbejd med bogen – og vær opmærksomme på, at situationerne I beskriver, skal være relaterbar til virkeligheden og gerne give et billede af, hvad man dokumenterer/hvornår man dokumenterer/hvem der dokumenterer, og hvorfor man dokumenterer.
7)  Rediger jeres bog færdig
8) Præsenter jeres bog for klassen. 
Tidsperspektiv:
1 modul til introduktion
3 moduler til opgaven
1 modul til fremvisning
Differentiering:
Muligheden for differentiering ligger i at udfordre dem med mange ressourcer til at beskrive lidt mere komplekse situationer hos borgeren og få dem til at ”angribe” udformning af bogen mere kreativt og fra flere vinkler. De lidt svagere elever får forhåbentlig mulighed for at udtrykke sig på anden måde end ved at skulle bruge ord eller skrive – de kan tegne, diktere, filme eller andet. På denne måde kan de udtrykke sig på andre måder. De kan også forholde sig til lidt mindre komplekse borgersituationer.

Præsentation:
Her kan det vælges at dele klassen op i små teams, hvor de viser deres bog for hinanden, så det ikke foregår som den gængse klassefremlæggelse. På den måde kan det spændende ved hver bog bibeholdes, med de forskellige vinkler der er ind i projektet. Her må underviseren vurdere, at der hermed forhåbentlig ikke er nogle elever, der går glip af læring.

Selve opgaveformuleringen lægger op til, at der kan være forskellige vinkler ind i at lave bogen. Når der er muligheder for forskellige vinkler, kan det også give en mere bredspektret måde at formidle tingene på (læs større variation i formidlingerne).

Dette materiale afprøves 1. gang i uge 14 - 2022.

Der evalueres umiddelbart efter forløbet.
